钦定古今图书集成/明伦汇编/交谊典/第013卷 > 《臣友论》李德裕
## 钦定古今图书集成/明伦汇编/交谊典/第013卷 > 《臣友论》李德裕

君之择臣，士之择友，当以气志为先，患难为急。汉高
以周勃可任大事，又曰：“安刘氏者必勃也。”文帝戒太
子曰：“即有缓急，亚夫真可任将兵。”此皆得于气志之
间，而后知可以托孤寄命矣。何者？人君不能无缓急，
士君子未尝免于忧患。故汉高知周勃可托，文帝识
亚夫可任，信陵降志于朱亥，爰盎不拒于剧孟。且夫
周文有闳夭而御侮，宣孟以弥明而免难，孔圣得仲
由而不闻恶言，宋祖失穆卿而谓人轻我，则择臣求
友，得不先于此乎？太仓令淳于公叹生子不生男，缓
急非有益也，女缇萦自伤，乃上书赎父罪。《诗》曰：“鹡鸰
在原，兄弟急难。”父子兄弟，未尝不以赴急难为仁孝，
况朋友之际，本以义合，贵盛则相须以力，忧患而不
拯其危，自保荣华，坐观颠覆，可不痛哉！昔卫青之衰
也，故人多事冠军，而任安不去。吴章之败也，门人更
名他师，而幼孺自效。此所以可贵也。善人良士，祇可
以淡水相成，虚舟相值。闻其患也，则策足先去，曰“见
几而作，不俟终日。”知其危也，则奉身而退，曰“既明且
哲，以保其身。”世之人如是，曷若识《剧孟》《朱亥》哉！